Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί τη Γερμανία να εφαρμόσει μειωμένο συντελεστή ειδικού φόρου κατανάλωσης σε ορισμένα πετρελαιοειδή, όταν χρησιμοποιούνται για ειδικούς σκοπούς, σύμφωνα με τη διαδικασία που προβλέπει το άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1], το Συμβούλιο, αποφασίζοντας ομόφωνα κατόπιν προτάσεως της Επιτροπής, δύναται να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

[1] ΕΕ L 316 της 31.10.92, σ. 12, η οδηγία όπως τροποποιήθηκε την τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Οι γερμανικές αρχές ενημέρωσαν την Επιτροπή ότι επιθυμούν να θεσπίσουν νέο νόμο για τη συνέχιση των οικολογικών φορολογικών μεταρρυθμίσεων που τέθηκαν σε εφαρμογή την 1η Ιανουαρίου 2000, προβαίνοντας σε διαφοροποίηση του φόρου πετρελαιοειδών που επιβάλλεται στα καύσιμα, αναλόγως της περιεκτικότητάς τους σε θείο. Το νομοσχέδιο περιλαμβάνει επίσης, μεταξύ άλλων, κανόνες διαφοροποίησης του ύψους των ειδικών φόρων κατανάλωσης, αναλόγως της περιεκτικότητας του καυσίμου σε θείο. Στόχος αυτής της προτιμησιακής φορολογικής μεταχείρισης είναι να επιταχυνθεί η καθιέρωση των καυσίμων χωρίς θείο.

Ο νέος νόμος θα προβλέπει την αύξηση, από 1ης Νοεμβρίου 2001, του φόρου πετρελαιοειδών που επιβάλλεται στη βενζίνη και το πετρέλαιο ντήζελ κίνησης με περιεκτικότητα σε θείο υψηλότερη των 50 ppm (μέρη ανά εκατομμύριο) κατά 3 pfennig το λίτρο. Το νομοσχέδιο προβλέπει ακόμη ότι αυτός ο αυξημένος φόρος πετρελαιοειδών θα επεκταθεί από 1ης Ιανουαρίου 2003 στα καύσιμα με περιεκτικότητα σε θείο άνω των 10 ppm.

Συνεπώς, η Γερμανία ζητεί να εξουσιοδοτηθεί, από 1ης Νοεμβρίου 2001 έως τις 31 Δεκεμβρίου 2002, να επιβάλλει στα καύσιμα με περιεκτικότητα σε θείο μέχρι και 50 ppm φόρο πετρελαιοειδών χαμηλότερο κατά 3 pfennig το λίτρο σε σχέση με τα καύσιμα με υψηλότερη περιεκτικότητα σε θείο και, από 1ης Ιανουαρίου 2003, να επιβάλλει στα καύσιμα με περιεκτικότητα σε θείο μέχρι και 10 ppm φόρο πετρελαιοειδών χαμηλότερο κατά 3 pfennig το λίτρο σε σχέση με τα καύσιμα με υψηλότερη περιεκτικότητα σε θείο.

Σύμφωνα με την οδηγία 92/81/EΟΚ, τα άλλα κράτη μέλη ενημερώθηκαν σχετικά με αυτή την αίτηση.

Η Επιτροπή εξέτασε προσεκτικά το αίτημα της Γερμανίας και επεξεργάστηκε πρόταση απόφασης του Συμβουλίου, με την οποία επιτρέπεται η εφαρμογή διαφοροποιημένου συντελεστή ειδικών φόρων κατανάλωσης σε καύσιμα με μέγιστη περιεκτικότητα σε θείο μέχρι 50 ppm από 1ης Νοεμβρίου 2001 έως 31 Δεκεμβρίου 2002.

Εντούτοις, η Επιτροπή θεωρεί επίσης ότι, για την ενδελεχή εξέταση ορισμένων πτυχών του αιτήματος εφαρμογής διαφοροποιημένου συντελεστή ειδικών φόρων κατανάλωσης σε καύσιμα με μέγιστη περιεκτικότητα σε θείο μέχρι 10 ppm, απαιτείται περισσότερος χρόνος. Ειδικότερα, χρειάζεται περαιτέρω μελέτη των τεχνολογικών ζητημάτων και των περιβαλλοντικών οφελών, καθώς και περισσότερο λεπτομερής εξέταση του τρόπου, με τον οποίο τα θέματα που άπτονται των προδιαγραφών των καυσίμων είναι δυνατόν να επηρεάσουν τον ανταγωνισμό και το εμπόριο στο πλαίσιο της ενιαίας αγοράς.

Ως εκ τούτου, η Επιτροπή συνέταξε ανακοίνωση προς το Συμβούλιο, στην οποία εξηγεί αυτούς τους προβληματισμούς της καθώς και τους λόγους για τους οποίους δεν έχει ακόμη επεξεργαστεί πρόταση για τα καύσιμα με μέγιστη περιεκτικότητα σε θείο μέχρι 10 ppm.

Η οδηγία 92/81/ΕΟΚ προβλέπει ότι η Επιτροπή επανεξετάζει περιοδικά αυτές τις απαλλαγές και μειώσεις. Αν η Επιτροπή θεωρεί ότι δεν μπορούν να διατηρηθούν πλέον για λόγους αθέμιτου ανταγωνισμού ή στρέβλωσης της εσωτερικής αγοράς, ή γιατί δεν είναι συμβατές με την κοινοτική πολιτική για την προστασία του περιβάλλοντος υποβάλλει τις κατάλληλες προτάσεις στο Συμβούλιο.

Εν πάση περιπτώσει, αυτή η παρέκκλιση πρέπει να επανεξεταστεί, κατόπιν προτάσεως της Επιτροπής, το αργότερο μέχρι τις 31 Δεκεμβρίου 2002, όταν λήγει η άδεια που χορηγείται από την παρούσα απόφαση. Το Συμβούλιο θα επανεξετάσει την κατάσταση με βάση πρόταση της Επιτροπής και θα αποφασίσει αν πρέπει να ανακαλέσει, να τροποποιήσει ή να παρατείνει την άδεια που παρέχεται με το άρθρο 1 της παρούσας απόφασης.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που εξουσιοδοτεί τη Γερμανία να εφαρμόσει μειωμένο συντελεστή ειδικού φόρου κατανάλωσης σε ορισμένα πετρελαιοειδή, όταν χρησιμοποιούνται για ειδικούς σκοπούς, σύμφωνα με τη διαδικασία που προβλέπει το άρθρο 8 παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [2] και, ιδίως, το άρθρο 8 παράγραφος 4,

[2] ΕΕ L 316 της 31.10.92, σ. 12, η οδηγία όπως τροποποιήθηκε την τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

την πρόταση της Επιτροπής,

Εκτιμώντας τα ακόλουθα:

(1) Σύμφωνα με το άρθρο 8 παράγραφος 4 της οδηγίας 92/81/EΟΚ, το Συμβούλιο δύναται, αποφασίζοντας ομόφωνα κατόπιν προτάσεως της Επιτροπής, να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις του ειδικού φόρου κατανάλωσης που επιβάλλεται στα πετρελαιοειδή, για λόγους ειδικής πολιτικής.

(2) Οι γερμανικές αρχές ενημέρωσαν την Επιτροπή ότι επιθυμούν να θεσπίσουν νέο νόμο για τη συνέχιση των οικολογικών φορολογικών μεταρρυθμίσεων που τέθηκαν σε εφαρμογή την 1η Ιανουαρίου 2000, προβαίνοντας σε διαφοροποίηση του φόρου πετρελαιοειδών που επιβάλλεται στα καύσιμα, αναλόγως της περιεκτικότητάς τους σε θείο.

(3) Τα άλλα κράτη μέλη ενημερώθηκαν σχετικά.

(4) Οι γερμανικές αρχές κοινοποίησαν στην Επιτροπή το νομοσχέδιο για τη συνέχιση των οικολογικών φορολογικών μεταρρυθμίσεων, όπως προβλέπει το άρθρο 88 παράγραφος 3 της συνθήκης· η παρούσα απόφαση δεν προεξοφλεί το αποτέλεσμα των σχετικών διαδικασιών κρατικών ενισχύσεων, που προβλέπουν τα άρθρα 87 και 88 της συνθήκης.

(5) Η Επιτροπή επανεξετάζει τακτικά τις μειώσεις και απαλλαγές για να ελέγχει κατά πόσον συμφωνούν με τη λειτουργία της εσωτερικής αγοράς ή με την κοινοτική πολιτική για την προστασία του περιβάλλοντος.

(6) Η Γερμανία ζήτησε να εξουσιοδοτηθεί να επιβάλλει, από 1ης Νοεμβρίου 2001 έως τις 31 Δεκεμβρίου 2002, στα καύσιμα με περιεκτικότητα σε θείο μέχρι 50 ppm φόρο πετρελαιοειδών χαμηλότερο κατά 3 pfennig το λίτρο σε σχέση με τα καύσιμα με υψηλότερη περιεκτικότητα σε θείο. Το Συμβούλιο πρόκειται να επανεξετάσει το αίτημα με βάση σχετική πρόταση της Επιτροπής το αργότερο μέχρι τις 31 Δεκεμβρίου 2002, οπότε λήγει η ισχύς της αδείας που παραχωρείται με την παρούσα απόφαση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου, η Γερμανία εξουσιοδοτείται να εφαρμόζει, από 1ης Νοεμβρίου 2001 μέχρι τις 31 Δεκεμβρίου 2002, διαφορετικό συντελεστή ειδικού φόρου κατανάλωσης στα καύσιμα με μέγιστη περιεκτικότητα σε θείο μέχρι και 50 μέρη ανά εκατομμύριο (ppm), εφόσον οι εν λόγω διαφοροποιημένοι συντελεστές είναι σύμφωνοι με τις υποχρεώσεις που απορρέουν από την οδηγία 92/82/EΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης στα πετρελαιοειδή [3] και, ιδίως, με τους ελάχιστους συντελεστές ειδικών φόρων κατανάλωσης που προβλέπουν τα άρθρα 4 και 5.

[3] ΕΕ L 316 της 31.10.92, σ. 19, η οδηγία όπως τροποποιήθηκε την τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Άρθρο 2

Η παρούσα απόφαση απευθύνεται στη Γερμανία.

Βρυξέλλες,

Για το Συμβούλιο

Ο Πρόεδρος